Ябгэжьыкъуэ Тимур и фIыгъэкIэ
Москва щылажьэ программист Ябгэжьыкъуэ Тимур Бахъсэн щIыналъэм щыпсэу цIыху зачиифIэхэм сайт къахузэIуихащ.
«Апхуэдэ гукъэкI илъэсибгъу ипэ сщIат, сыстуденту Бахъсэн сыдэсу. «http://baksan.ru/» доменыр къыщысщэхуари абы щыгъуэщ», — жеIэ сайтыр къызэзыгъэпэщам.
А зэманым Тимур ищIыну хуейт къалэм теухуа сайт мыин, цIыхухэр щызэпсалъэ хъууэ. Ауэ Iуэхум пэрымыхьэ щIыкIэ, и щIэныгъэм хигъэхъуэну, лэжьэну Москва кIуащ.
Зэман дэкIри, ищIыну зыхуея сайт къызэрыгуэкIым зригъэужьащ. ЩIалэм къызэригъэпэщащ бахъсэндэс зэчиифIэхэм, хэлъэт зиIэхэм я творчествэр щагъэлъэгъуэн, хьэрычэт Iуэхум щыхагъэхъуэн социальнэ утыку.
Иджыпсту сайтым тхыгъэ гъэщIэгъуэнхэр къралъхьэм и мызакъуэу, Iуэхутхьэбзэхэр, сату зэращI хьэпшыпхэр пщIэншэу щыбгъэлъагъуэ мэхъу. Я мурадщ, сайтым хэту, гъащIэм и лъэныкъуэ зэхуэмыдэхэм ехьэлIа чэнджэщхэр щыбгъуэт яублэну.
Программистым и гукъэкIыр диIыгъащ Бахъсэн щIыналъэ администрацэм икIи чэнджэщ щхьэхуэхэмкIэ дэIэпыкъуэгъу хъуну абы и мурадщ.
Алокъуэ Аринэ,
Бахъсэн районым и щIыпIэ администрацэм и
пресс-IуэхущIапIэм и лэжьакIуэ.
